Прасторны, светлы дом сям’і Гераковых — на бліжэйшым да Бабіч былым пасёлку Новы Мікольск. Акуратныя падворкі каля сядзібаў, у кожным палісадніку — кветнікі: вяргіні, астры, кусты белага, цёмна-ліловага бэзу. Продкі Гераковых — мясцовыя знакамітыя іканапісцы-“багамазы”. Усе яны жылі некаторы час у Бабічах, пісалі іконы для жыхароў навакольных вёсак, для цэркваў, найбольш, магчыма, для Святадухаўскай царквы, якая праіснавала да пачатку 40-х гадоў ХХ ст. у в. Фёдараўка Веткаўскага раёна. У 1910 г. Фёдараўка была фальваркам у Покацкай воласці. У прыход гэтай царквы ўваходзілі Бабічы, Покаць, Навілаўка, Сяліцкая, хутар Іванаўскі.